Höfuðstöðvar Þjóðfylkingarinnar, flokks Aung San Suu Kyi, voru lagðar í rúst þegar hópur hermanna réðst þangað inn í gær. Ekkert lát er á mótmælum gegn herforingjastjórninni sem hrifsaði völdin í Mjanmar í síðustu viku.
Mótmælum var haldið áfram í Mjanmar í morgun, fimmta daginn í röð og fóru þúsundir út á götur til þess að mótmæla valdaráni hersins. Í gær réðust hermenn inn í höfuðstöðvar Þjóðfylkingarinnar, flokks Aung San Suu Kyi, og lögðu þær í rúst.
Öryggisverðir Þjóðfylkingarinnar fylgdust með í gegnum öryggismyndavélar og gátu ekkert að gert þegar hermenn fóru um skrifstofur flokksins í Yangon og brutu þar og brömluðu. Síðan var skorið á leiðslur öryggismyndavélanna. Fulltrúar flokksins komust ekki á staðinn fyrr en eftir sólarupprás þar sem útgöngubann var í gildi fram undir morgun. Þeir segja hermenn hafa auk skemmdarverka brotið upp peningakassa, þar hafi verið eitthvað af peningum, en einnig listi yfir gesti sem heimsótt hefðu höfuðstöðvarnar. Í gær lét lögreglan í Mjanmar verða af hótunum um að beita aukinni hörku. Var háþrýstidælum og táragasi beitt til að dreifa mannfjölda sem safnast hafði saman í helstu borgum landsins og var gúmmíkúlum skotið að mótmælendum í höfuðborginni Naypyidaw. Er kona sögð alvarlega sár eftir að hafa fengið byssukúlu í höfuðið. Herforingjastjórnin hefur hótað að herða enn tökin, en Min Aung Hlaing, yfirmaður hersins og leiðtogi stjórnarinnar, er sagður hafa nánast alræðisvald.
Höfuðstöðvar Þjóðfylkingarinnar, flokks Aung San Suu Kyi, voru lagðar í rúst þegar hópur hermanna réðst þangað inn í gær. Ekkert lát er á mótmælum gegn herforingjastjórninni sem hrifsaði völdin í Mjanmar í síðustu viku.